Document ID: /roh_data/filtered/Bilingualer_Corpus4.jsonl.gz/355

L'instrucziun da linguas sin il stgalim superiur duai s'orientar tenor il futur

Sin il stgalim superiur da la scola populara duai vegnir offerida ina instrucziun da linguas che s'orientescha tenor ils basegns actuals e futurs.

La regenza suttametta al cussegl grond ina missiva ed in sboz per ina revisiun parziala da l'ordinaziun executiva tar la lescha da scola. La finamira principala da las novaziuns proponidas è d'offrir en tut las regiuns linguisticas dal chantun per tut las scolaras e per tut ils scolars dal stgalim superiur da la scola populara ina purschida d'instrucziun che s'orientescha sin il sectur da las linguas tenor ils basegns actuals e futurs. Plinavant duai il model flexibel ch'è previs tenor il concept dal stgalim superiur tranter la scola reala e secundara er vegnir garantì suenter l'extensiun da l'offerta da linguas. Ultra da l'instrucziun "classica" da linguas duain er vegnir extendidas furmas d'instrucziun alternativas (immersiun, curs intensivs, segiurns en il territori linguistic e.u.v.).

Il concept futur da las linguas per la scola populara grischuna sa basa sin ils sequents elements:

- Ina lingua chantunala durant l'entir temp da la scola populara per tuts.

- In'ulteriura lingua chantunala sco segunda lingua da la quarta fin la novavla classa per tuts (rumantsch sco segunda lingua davent dal prim onn da scola è pussaivel).

- Englais davent dal settavel fin il novavel onn da scola per tuts.

- Purschidas spezialas da roms facultativs sin il stgalim superiur da la scola populara per questas linguas naziunalas che na vegnan betg purschidas sco rom obligatori.

La purschida da linguas dal stgalim superiur da la scola populara pussibilitescha d'introducir l'englais en tut las regiuns dal chantun e da promover las linguas chantunalas a moda intensiva, senza supprimer il franzos.

Las clinicas psichiatricas e las chasas chantunalas da dimora vegnan autonomisadas

Oz èn las clinicas chantunalas psichiatricas Waldhaus Cuira e Beverin Cazas ed er las diversas chasas chantunalas da dimora parts da l'administraziun chantunala. Questa furma d'organisaziun e giuridica na satisfà betg pli a las pretaisas d'ozendi, uschia che questas instituziuns duain vegnir autonomisadas sco societad da manaschi. En il futur pon numnadamain surviver be anc offerents da prestaziuns ch'èn abels da midar lur structuras a moda svelta, flexibla ed orientada tenor la prestaziun ed il martgà. L'interpresa planisada da nov ch'è sezza responsabla per las prestaziuns duai garantir il provediment psichiatric en il chantun. La societad da manaschi vegn manada tenor princips economics. Sco furma giuridica è previsa l'institutuziun independenta dal dretg public chantunal. Las immobiglias restan en possess dal chantun e vegnan affittadas da la societad da manaschi. La regenza dat liber la consultaziun davart ina lescha correspundenta, il termin dura tochen la fin d'avust 2000.

Posiziun per mauns da la confederaziun

Per mauns da cussegliera federala Ruth Metzler pren la regenza posiziun davart il rapport final da la gruppa da lavur "Finanziaziun dals fatgs d'asil". La regenza fa gronds quitads pertutgant il svilup dals custs dals davos onns e renconuscha perquai la voluntad politica dal cussegl federal da reducir las expensas. La finamira èsi da sbassar las expensas sin il sectur d'asil davent da l'onn 2001 puspè sut il limit d'ina milliarda francs. Cun las mesiras da spargn previsas sto tenor l'opiniun da la regenza vegnir prendida en mira ina renunzia effectiva d'expensas e betg - sco tar il program da stabilisaziun 1998 - be in transferiment sin auters purtaders dals custs. La regenza na chatta en il rapport naginas indicaziuns concretas en tge maniera che las finamiras duain vegnir cuntanschidas. Spezialmain n'èsi betg cler, nua ed en tge dimensiun ch'i pon vegnir cuntanschids spargns considerabels. La regenza vesa il pli grond potenzial da spargn tar ina reducziun da las proceduras. In aspect impurtant è er l'execuziun da las expulsiuns ch'è dal tuttafatg insuffizienta.

Da las regiuns e vischnancas

La revisiun parziala da la constituziun cirquitala dal circul da Churwalden vegn approvada.

Per differents projects da construcziun da vias en il chantun Grischun vegnan concedids credits en l'import total da 2.6 milliuns francs (transcha annuala per la direcziun dal project general untgida da Flem, renovaziun da la via en il vitg da Seglias, nov conduct d'aua da sfundrada tranter Coms e Flearda, lavurs da cuvrida vi da la N13 veglia tranter la punt da la Nolla e la punt da Valragn sco er renovaziun e rinforzament da la punt da Muranzina Era Veglia al pass da l'Umbrail).

Fatgs da persunal

- Margaretha Florin-Kurth, naschida 1963, da Claustra ed Attiswil BE, domiciliada a Cuira, daventa magistra da scola media per pedagogia a la scola da dunnas dal Grischun. Ella entschaiva sia plazza da 50 pertschient l'entschatta settember.

- Curdin König, naschì 1967, da Scuol e Tarasp, domicilià a Cuira, daventa collavuratur da stab planisaziun e controlling tar la chanzlia chantunala. El cumenza l'entschatta settember.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 31.05.2000